khistorydata/jeongjo-sjw-relations huggingface dataset:
정조 5년
辛丑七月十三日巳時。上御涵仁亭。藥房提調入侍時。提調鄭民始。左承旨徐有防。假注書趙興鎭。編修官張顯慶。記事官金鳳顯。以次進伏。民始曰。夜來膈滯之候。若何。而昨日平胃散進御之後。加減。更若何。上曰。平胃散進服後。凡百。比前稍勝。而餘氣尙爾。甚可悶也。民始曰。今日則使吳道炯診候。何如。上命道炯入侍。賤臣承命出。與道炯進伏。上命診候。道炯曰。脈候左三部沈遲。右三部沈微中。乍有數意。此則由於胃氣。猶未斡旋之致也。平胃散進御後。就寢之際。香橘茶。依茶飮樣進御。恐好矣。命道炯先退。上曰。慈殿所進獻大案息見樣。當下之。自藥院。依見樣。以席子造入。可也。命先退。民始退出。有防曰。再明日出宮時門路。以何門爲之乎。命書傳敎曰。再明日門路。以明政門爲之。命退。諸臣以次退出。
정조 5년
辛丑七月十三日酉時。上御涵仁亭。左承旨入侍時。左承旨徐有防。假注書趙衍德。編修官張顯慶。記事官金鳳顯。以次進伏訖。上曰。殿請文臣擧案中。槐案參下。只錄二人。是豈成說乎。有防曰。除其抄啓文臣二十人。則應參者只止四人矣。臣於俄者。招見部吏。則四員外。皆是原在外故。擧案所錄。止於斯云矣。上曰。事體所在。誠極駭然矣。有防曰。俄聞守宮承旨所傳。則抄出日記中。原無賡韻云矣。上曰。日記中侍坐時筵話。隨駕時處所。詳閱抄出事。分付。有防曰。試官中。多有相避之人。何以爲之乎。上曰。緣何故也。有防曰。金熤則與丁範祖。有嫌避。黃升源與柳誼。爲甥妺間矣。上曰。吳翼煥何不捧供以奏乎。有防曰。姑未開坐故然矣。上曰。承文院應講人。何以爲止於四人。而原在外中。亦無上來人乎。其委折。知入。賤臣。承命出。回奏曰。禮曹專從各司擧案故。不知其在外與原在外云矣。上曰。稱在外。原在外人。區別以錄。必以門限前修納。而若不趁期。則五部官員。當拿處。以此分付。命退。諸臣以次退出。
정조 5년
徐有防啓曰。殿座罷後。入直玉堂。未及問安。事體所在。不可無警。推考。何如。傳曰。允。
정조 5년
直提學鄭志儉啓曰。卽聞監書所考。則今番湖南奉命監書下去時。京畿道所給驛馬。旣甚瘦劣。以致行期之遲滯。步從二名。亦不定立云。此是莫重冊子陪詣之行。則奉命事體。何等重大。而又況本閣曾又行關知委之後。本道擧行。若是謾忽。至於中路稽滯之境。事之可駭。莫此爲甚。該道道臣。從重推考。該驛察訪。使本道。指名現告。拿問處之。何如。傳曰。允。閣屬出使。採切其誅等。可也。莫重齎去冊子。因外邑之慢於擧行。以至遲滯之境。使者雖微。王命可尊。此亦紀綱所在。郵官姑勿拿處。令該道道臣。其委折之在兵曹。在本道與否。爲先詳査啓聞後。稟處。
정조 5년
傳于徐有防曰。右副承旨提調入侍。
정조 5년
傳于金宇鎭曰。紬二十疋木一同。錢文十貫。輸送于淸衍郡主房。
정조 5년
徐有防啓曰。前正言鄭致淳。前佐郞崔顯重。權知副正字金熙采權坰在外與否。招致漢城府郞廳。使之査實。則以爲嚴査於各其戶奴。則崔顯重金熙采權坰。果皆在外。鄭致淳則纔遭其三寸重制。身旣犯染。無以入闕故。以此懸頉之意。言于部隷。則在外懸頉外。無他懸頉之規云故。不得不以在外懸頉云矣。敢啓。傳曰。知道。前佐郞崔顯重。權知副正字金熙采權坰。已令該曹。行會本道。姑待結末。前正言鄭致淳。旣遭重制云。則自是公頉。而不曰犯染。泛稱在外。其爲駭然。無異於無端。雖與徐美修之到闕下。又復推托。有輕重之別。豈可尋常處之。爲先削版。以此捧傳旨。可也。
정조 5년
傳于徐有防曰。右承旨馳詣宗廟景慕宮奉審。摘奸以來。
정조 5년
金宇鎭啓曰。別兼春秋金載瓚。由限已過。卽爲牌招入直。何如。傳曰。聞其情理。勢難供劇。特爲給由。使之候間察任。
정조 5년
傳于李在學曰。自內侍府逐鄕之中官。出沒城闉。紀綱所在。萬萬駭然。定配。
정조 5년
金宇鎭。以內醫院官員。以都提調提調意啓曰。醫官崔重挺。去等掌務官時。多有不謹之事。如此無狀之類。不可置之內醫之列。汰去。何如。傳曰。允。
정조 5년
趙時偉。以訓鍊都監言啓曰。明日慶熙宮擧動時。銅龍門西營入直及諸處把守將卒。竝以訓局軍兵替代入直事。自禁衛營草記矣。銅龍門軍一百十四名。把摠權邁。哨官崔雲柱。西營軍四十名。哨官李天晟。率領。待標信。替代入直。各處把守元入直中。依前名數除出分把。出番鄕軍把守處三十二名。亦爲加定。各其將率領把守。而還宮後。爲替直之意。敢啓。傳曰。知道。
정조 5년
趙時偉。以禁衛營言啓曰。明日慶熙宮擧動時。本營爲先後廂。而內外入直軍。依向日例出用事。命下矣。銅龍門入直軍一百十四名內。貳極門兩處把守三十名。建陽門把守十五名。回泰門兩處把守十二名。合五十七名。及西營入直軍四十名內十三名。及出番鄕軍三十二名。字內。宮墻頹圯諸處。前已除出把守矣。元入直與把守將官軍兵等。竝以訓鍊都監砲手。待標信替代出用。都城頹圯兩處把守鄕軍六十名。以工匠牙兵。露梁牙兵。亦爲替把外營各處入直將官軍兵等。依例除標信出用。而還宮後。竝替代還入直之意。敢啓。傳曰。知道。
정조 5년
徐有防。以義禁府言啓曰。李顯道。拿囚之意。敢啓。傳曰。捧供以聞。
정조 5년
徐有防。以義禁府言啓曰。權知承文院副正字徐美修。卽其地定配事。承傳啓下矣。徐美修卽其地溫陽郡定配。而以承傳內辭意。具罪目。卽爲發遣府羅將。押送配所之意。敢啓。傳曰。知道。
정조 5년
辛丑七月十四日辰時。上御明政殿。專經文臣殿講入侍時。行都承旨嚴璹。左承旨徐有防。右承旨李在學。左副承旨趙時偉。右副承旨金宇鎭。同副承旨鄭志儉。假注書趙衍德趙興鎭。編修官張顯慶。記事官金鳳顯。以次侍立訖。試官領議政徐命善。兵曹判書李性源。參判鄭一祥。大司成閔鍾顯。禮曹參議柳義養。兵曹參議金尙集。率講官。入就庭。引儀唱四拜禮。試官講官行拜禮訖。命善等。以次陞殿。上曰。前後飭敎。何等申嚴。而今此應講人員。極甚數少。皆以在外懸頉。是何故也。禮房若令申飭。則寧有如是。此亦紀綱所在矣。有防曰。昨承下敎之後。卽爲分付各部。而不參者。若是夥然。事甚怪駭矣。上曰。在外懸頉人。卽令査問以奏。有防承命出。分付。志儉曰。試官中丁範祖有頉。何以爲之乎。上曰。試官前望持來。賤臣承命出捧入。以沈念祖落點。上曰。直提學出去謝恩後入來。念祖承命出謝恩後進伏。命善曰。湯劑連御之後。聖體。若何。上曰。尙未快可矣。璹曰。都提調持湯劑。方來待閣外。待下敎。可以進御乎。上曰。唯。命開講。賤臣呼柳河源等名。以次進講。上下詢文義。命善等又問文義訖。收栍。命退。上曰。懸頉人更爲催促知來。有防。承命出。回奏曰。徐美修追擧案。今已入來矣。上曰。卽爲待令事。分付。有防承命出。分付。志儉讀奏追擧案訖。上曰。以在外懸頉人講罷後。卽捧禁推傳旨。上曰。徐美修旣呈擧案。則何不卽進乎。若復遲滯。當有處分矣。上曰。鄭致淳在外與否。尙無消息乎。有防曰。更爲査問事。屢次分付。而姑無來報矣。上曰。徐美修直閣之至親。鄭致淳前待敎之叔。則尤當敬遵朝令。而若是規避。誠極可駭矣。命善曰。果然矣。上曰。徐美修更爲催促入來。有防承命出。回奏曰。今始來待闕下。而方以癨症。扶舁入來云矣。上曰。屢飭之下。又復稱病。尤極痛駭。所謂在外者何邑。有防曰。溫陽郡云矣。命書榻敎曰。權知承文院副正字徐美修。卽其地定配。上曰。近來雖無倍日之規。卽令該府。趲程押去事。分付。若有緩行到配之事。該都事。當施重勘。亦以此分付。賤臣承命出。分付。上曰。殿講今姑停罷。當於武臣殿講日竝試。而名以文臣人。無論湖嶺遠邑。必令催促上來後。可以設講。以此知委。可也。命善曰。各道習操狀啓。今此來到。事係緊急。今玆仰稟。何如。上曰。卿其奏之。命善曰。卽見統制使具明謙狀啓。則以爲三南水操。依事目。各其前洋設行。本營所屬舟師。來八月十七日擧行爲辭。慶尙左兵使柳鎭恒狀啓。則以爲習操及營將巡點。依例擧行事。令廟堂。稟旨分付爲請。慶尙右兵使申應周狀啓。則以爲習操及營將節制使巡點。依例擧行事。令廟堂。稟旨分付爲請。全羅兵使李東曄狀啓。則以爲本營所管五鎭營三山城珍島獨鎭等巡操及營城將巡點。依例擧行事。令廟堂。稟旨分付爲請。南兵使吳載熙狀啓。則以爲南各營習操。及三甲左右營各其官鎭門聚點。依例擧行事。令廟堂。稟旨分付爲請。北兵使李達秀狀啓。則以爲本營屬軍兵合操。及富寧以南各衛防營獨守軍兵巡操。依定式擧行事。令廟堂稟旨。分付。親騎衛都試。依例設行爲辭。江原監司金熹狀啓。則以爲今秋道內三鎭合操及勸別武都試。依例設行。校生考講秋巡時兼行事。令廟堂。稟旨分付爲請矣。日前停操之命。旣出省弊之意。今於諸道。不宜異同。水陸操巡點巡操聚點等。凡係動軍擾民之事。一竝停止。只都試考講。依例擧行。而軍伍塡補戎器修繕。則無或放忽。另加察飭之意。一體知委。何如。上曰。依爲之。出擧條命退。諸臣以次退出。
정조 5년
辛丑七月十四日午時。上御涵仁亭。右副承旨入侍時。右副承旨金宇鎭。假注書趙興鎭。編修官張顯慶。記事官金鳳顯。以次進伏訖。上曰。藥房提調入侍。賤臣承命出。與提調鄭民始偕入進伏。上曰。今日稱在外文臣事。其可成說乎。一則直閣之六寸。一則待敎之三寸。俱爲不入。如有一分紀綱。焉敢如是耶。民始曰。兩文臣事。誠甚非矣。而其中鄭致淳。則去月晦。遭其姑母喪。身旣犯染故。不敢入來。果以在外懸頉云矣。上曰。然則何不以犯染或服制懸頉乎。民始曰。專經講規式。除服制式暇。故在外外。無他可懸之頉。而此莫非鄭致淳不善周旋之致矣。當初書進字。來待闕外。以犯染不敢入之意。言送於政院。則事甚便好。而不此之爲。以在外懸頉。極甚疎忽矣。上曰。以此以彼。豈可無罪耶。宇鎭曰。徐美修未知實𧏮之如何。而此則無故懸頉。至於鄭致淳。則雖有未及周旋之失。旣有實故。則與徐美修煞有間矣。上曰。然則政院詳問其委折。啓辭。可也。又敎曰。金熙采權坰之在外。果的實云耶。宇鎭曰。權坰則姑未知之。而金熙采則聞其叔金翊休之言。則再昨下往忠州地云。而雖在外之的實。殿講命下之後。遽然下往。亦甚非矣。上曰。右副之言。是矣。諸文臣皆在洪忠道云。錦伯嚴飭該邑。使之摘發之意。分付於右承旨李在學。仍命退。諸臣以次退出。
정조 5년
行都承旨嚴璹藥院進。左承旨徐有防坐直。右承旨李在學坐。左副承旨趙時偉坐直。右副承旨金宇鎭坐。同副承旨鄭志儉坐。注書二員未差。假注書趙衍德藥院直趙興鎭仕直。事變假注書朴柱遇仕。
정조 5년
大駕。詣慶熙宮後。奎章閣政院玉堂藥房口傳問安。答曰。知道。
정조 5년
鄭志儉啓曰。守令署經成命。已至多日。而尙不擧行。事甚未安。大司憲李聖圭由限已過。卽爲牌招。何如。傳曰。允。
정조 5년
徐有防啓曰。別兼春秋徐龍輔鄭東浚疏批已下。卽爲牌入直。何如。傳曰。允。
정조 5년
以十五日賓廳頉稟。傳于趙時偉曰。明日來會。
정조 5년
徐有防啓曰。大司憲李聖圭牌不進推考傳旨。纔已捧入。而成命之下。守令署經。不卽擧行。如是違牌。事甚未安。更爲牌招。何如。傳曰。允。
정조 5년
徐有防啓曰。明日抄啓文臣試講時。何承旨進去乎。敢稟。傳曰。左承旨進去。
정조 5년
趙時偉啓曰。明日次對。兩司無進參之員。除在外牌招未下外。呈告未肅拜人員。竝待開門牌招。何如。傳曰。允。
정조 5년
趙時偉啓曰。大司憲李聖圭再牌不進。推考傳旨。今方捧入。而明日次對。憲府長官。當爲進參。待明朝。一體牌招。何如。傳曰。允。
정조 5년
以副修撰李宗燮牌不進罷職傳旨。傳于徐有防曰。只推。更爲牌招。
정조 5년
徐有防。以奎章閣言啓曰。明日抄啓文臣應講人員中。前正郞李東稷方在削職中。副司果金載瓚受由。俱不得應講。單子中。懸頉以入之意。敢啓。傳曰。知道。
정조 5년
徐有防。以弘文館言啓曰。副修撰李宗燮自鄕上來云。卽爲牌招察任。何如。傳曰。允。
정조 5년
趙時偉。以兵曹言啓曰。專經武臣講官年滿減下及加抄人員。別單書入之意。敢啓。傳曰。知道。
정조 5년
趙時偉。以御營廳言啓曰。本廳字內惠化門北邊鷹峯近處體城頹毁處。今已畢築。而女墻仍爲始役矣。把守軍依例撤罷之意。敢啓。傳曰。知道。
정조 5년
趙時偉。以義禁府言啓曰。江原監司金憙狀啓。據刑曹粘目內。蔚山府使洪益喆。令該府。拿問處之事。允下矣。洪益喆時在任所云。依例發遣府羅將拿來。何如。傳曰。此時本道邑宰。不可一日曠官。所犯不至大段。拿處則分揀。姑先從重推考。
정조 5년
趙時偉。以義禁府言啓曰。洪忠監司李崇祜狀啓。據戶曹粘目內。所斤前僉使魚成鱗。令該府。拿問處之事。允下矣。魚成鱗時在任所云。依例發遣府羅將。交代後。拿來。何如。傳曰。允。
정조 5년
李在學。以義禁府言啓曰。中官邊安泰定配事。承傳啓下矣。邊安泰慶尙道蔚山府定配。而以承傳內辭意。具罪目。依例發遣府羅將。押送配所。何如。傳曰。允。
정조 5년
辛丑七月十五日辰時。上詣慶熙宮擧動入侍時。行都承旨嚴璹。左承旨徐有防。右承旨李在學。左副承旨趙時偉。右副承旨金宇鎭。同副承旨鄭志儉。假注書趙衍德趙興鎭。別兼春秋徐龍輔鄭東浚。以次侍立。上具翼善冠絳沙袍。乘輿出賓陽門。詣明政門外乘輦所。左通禮跪啓請降輿乘輦。上降輿乘輦。大駕詣弘化門內。命時偉曰。北邊月廊所置金字懸板。是何處懸板。而如是露置耶。時偉曰。未及知之矣。上曰。還內後。承宣詳問以奏。大駕詣弘化門外。上曰。侍衛軍兵雨具。大駕詣宗廟前路。左通禮跪啓請降輦。上降輦。步過宗廟洞口。左通禮跪啓請乘輦。上乘輦。將進發之際。侍臣不待呼唱。徑先上馬。有防曰。侍臣上馬節次。必待通禮院呼唱後。方可爲之。而俄者侍臣。不待呼唱。徑先上馬。事體未安。推考。何如。上曰。依爲之。出擧條大駕詣六曹前路。敎曰。領府事在彼。祗迎乎。時偉曰。然矣。上命賤臣曰。領府事何不隨駕。而祗迎於路上乎。汝其往問于領府事。賤臣。承命出。回奏曰。以散班來此祗迎云矣。大駕詣慶熙宮崇政門外。上曰。侍臣祗迎班。自有當處。而今日班次。散在各處。委折知入。賤臣。承命出。回奏曰。自前祗迎處所。未能詳知。而所祗迎處。甚狹窄故。自爾分班。散在各處云矣。上降輦乘輿。由崇政門入門。諸臣以次退出。
정조 5년
辛丑七月十五日午時。上御慶熙宮含恩院。閣臣藥房提調兵曹判書別雲劍入侍時。行都承旨嚴璹。左承旨徐有防。右承旨李在學。左副承旨趙時偉。右副承旨金宇鎭。假注書趙衍德趙興鎭。別兼春秋徐龍輔鄭東浚。一直提學沈念祖。藥房提調鄭民始。兵曹判書李性源。別雲劍徐有慶徐有璘李𡊠金文淳。以次進伏。民始曰。勞動之餘。聖體。若何。上曰。膈滯之症。自昨今稍減。平胃散。自今日停止。可也。命書榻敎曰。加減平胃散。自今日停止。上曰。四五年後。來觀此闕。院宇墻垣。極甚荒蕪。且多傾圯處。數年之間。何其傷頹之至此耶。民始等曰。屋宇空廢。無人居守。則自爾朽傷。而雖以此闕外各司言之。草莽蕪沒。處處傷圯。如過數年。則莫可收拾矣。上曰。四季朔。自度支摘奸後。隨毁隨補。非無前例。而近來每事有名無實。甚可悶也。尊賢閣修補時。直提學。以戶郞董役矣。今日以直提學入侍。誠非偶然矣。又敎曰。入侍承宣都承旨外。皆舊時宮僚。而直閣則科甲屬耳。似不得出入於此闕矣。鼎修曰。臣於乙未丙申間。以堂后假官。數朔出入矣。命宣飯。諸臣分左右喫訖。命退。諸臣以次退出。
정조 5년
辛丑七月十五日未時。上自慶熙宮還宮入侍時。行都承旨嚴璹。左承旨徐有防。右承旨李在學。左副承旨趙時偉。右副承旨金宇鎭。同副承旨鄭志儉。假注書趙衍德趙興鎭。別兼春秋徐龍輔鄭東浚。以次侍立。上步詣崇政門外。命宇鎭書傳敎曰。年前本殿。以孝明殿奉安之故。龕榻權奉於景賢堂。從近擇日。還奉本殿事。該曹知悉。左通禮跪啓請乘輦。上乘輦。詣宗廟前路。左通禮跪啓請降輦。上降輦。步過洞口。左通禮疏啓請乘輦。大駕詣弘化門外。出標信解嚴。各營門軍兵。仍詣明政門外降輦所。左通禮跪啓請降輦乘輿。上降輦乘輿。由賓陽門還內。諸臣以次退出。
정조 5년
辛丑七月十五日酉時。上御涵仁亭。左承旨入侍時。左承旨徐有防。假注書趙興鎭。別兼春秋鄭東浚。記事官金鳳顯。以次進伏。上曰。出宮時。頗有雨意。午後則日氣甚淸涼。是可幸也。有防曰。日氣頗好。鑾蹕穩旋。下情不勝欣忭矣。上曰。膈滯之證。行氣後。頗有減勢。尤可幸也。仍命書傳敎曰。滯囚可悶。未照律。未議處。未捧供之類。皆令明日開坐擧行。判堂方在纂輯廳。次堂爲之。書訖。命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學坐。左副承旨趙時偉坐直。右副承旨金宇鎭坐直。同副承旨鄭志儉坐。注書二員未差。假注書趙衍德藥院直趙興鎭病。事變假注書朴柱遇仕。
정조 5년
以慶尙監司李文源狀啓。刑曹參議李象靖疏批。有旨祗受事。傳于金宇鎭曰。可想之想字。誤以尙字書出。雖是一字之錯。大異本旨。有旨更書下送。使之更傳。亦以此意。具由回諭。原傳敎釐正。其時承旨。雖已遞職。不可無警。推考。
정조 5년
傳于徐有防曰。承旨與試官入侍。
정조 5년
李在學。以禮曹言啓曰。七月令薦新京畿封進榛子。節序已晩。至於江原道封進之已到。而京畿之尙未封進者。事體所在。誠極未安。該道臣推考。當該封進官。令該府。拿問處之。何如。傳曰。允。
정조 5년
金宇鎭啓曰。吏曹判書李衍祥。參判金夏材。牌不進推考傳旨。今方捧入。而開政命下之後。如是違牌。不卽擧行。事甚未安。判書參判更爲牌招開政。何如。傳曰。允。
정조 5년
李在學。以禮曹言啓曰。傳曰。年前本殿。以孝明殿奉安之故。龕榻。權奉於景賢堂。從近擇日。還奉本殿事。該曹知悉事。命下矣。龕榻還奉吉日。令日官推擇。則今七月二十二日爲吉云。以此日擧行事分付。何如。傳曰。移奉日。亦有奉安節次。擇日依筵敎。追後擧行。可也。
정조 5년
以江原監司金憙狀啓。罪人朴好萬逃躱之報。自致稽緩。惶恐待罪事。傳于金宇鎭曰。勿待罪事。回諭。
정조 5년
傳于金宇鎭曰。敬考肅廟寶鑑。政敎之載於實錄日記者外。至於備局所在謄錄中節目。亦多編輯矣。況在先朝恤民之聖德。五十年如一日。似此政敎之不入於實錄日記者。依已例。今番寶鑑纂輯時。所當一體編錄。而本司各年謄錄。不但浩繁。且念取捨體重。不可委之於郞吏之手。至於有司堂上數少。有難及期抄出。自明日行公。本司諸堂。逐日會衙。甲辰以後謄錄之可作後考者。毋論節目擧條。一倂抄出付籤。此外簿牒之啓下及報司者。一體抄出付籤。仍令列書一冊入啓。此擧。奚特有益於寶鑑纂輯之役而已。欲作本司掌考之資矣。曾聞本司故事之抄編。止於肅廟朝云。必是寶鑑纂輯時爲之者。今又續此成編。豈非一擧兩得者耶。以此分付。向有大臣筵奏。而伊後必不擧行。更或有延拖之弊。則設置許多堂上。其可不效此等些少之勞乎。自政院。豫爲嚴飭堂上進不進。使之書啓付籤之後。須有主管堂上。可倣已修本凡例。作爲成書。此則明當下敎矣。近日堂上中。行公者甚少。未還差堂上。亦卽量宜還啓下事。言于廟堂。因此有提敎者。大臣有司堂上。明朝來待。寶鑑凡例。亦有詢問事。領府事明日入侍事。遣史官傳諭。
정조 5년
傳于金宇鎭曰。纂輯堂上蔡濟恭。明朝來待。
정조 5년
以慶尙監司李文源。農形雨澤改修正上送狀啓。傳于金宇鎭曰。更觀此狀啓。且看十一日所書狀辭。此狀啓之與十一日狀啓。同爲上來。因其還下送改修啓之致。俄者承宣擧條。未及詳量也。道臣勿推。持者勿治。承旨當入待罪耶。此傳敎。勿出朝報。狀辭亦是得雨前事。勿爲頒布。
정조 5년
趙時偉。以刑曹言啓曰。昨日動駕時。黃海道安岳居柳彦憙等。擊錚於衛外故。取考其原情。則以爲。昨年冬。金允亨元就三等。稱以訓局築堰。赤手下來。守護私養之私。隨處勒奪。誘彼飢窮之民。不給雇價。其外許多民畓之貽害。農時耕耘之俱廢。爲弊多端。終又捉囚。長連安岳呈訴稱冤之民人。將無以保存。至有此呼籲云矣。築筒利害。民弊有無。事在遠外。雖難遙度。稱以民瘼。至以此等煩屑之事。肆然登聞者。民習極爲痛駭。且係四件事之外。原情內辭緣勿施。狀頭柳彦憙。自臣曹措辭。移文押送于該道監營。金允亨元就三等。憑藉作弊之罪。詳査嚴處。柳彦憙猥濫擊錚之罪。一體依法。勘處之意。分付。何如。傳曰。允。
정조 5년
金宇鎭。以刑曹言啓曰。昨日動駕時。慶尙道軍威居金靑用。擊錚於衛外故。取考其原情。則以爲軍威一邑。還穀數夥徵族爲弊。逃戶相續軍額難充故。歷擧弊瘼。屢呈於該營與備局。而未得變通。至煩呼籲云矣。假使邑弊。誠如渠言。守土之官。按道之臣。小可以消詳捄弊。大可以啓聞釐革。渠以幺麽鄕民。何敢以此等煩瑣之事。肆然登聞。至煩天聽乎。極涉猥濫。且係四件事之外。原情內辭緣勿施。狀頭金靑用。自臣曹措辭。移文押送于該道監營。猥越擊錚之罪。照法勘處。如有邑弊民瘼之不可不矯捄者。則自本道。從長善處之意。一體分付。何如。傳曰。擊錚人。係是御營軍。而換着白衣。呼籲駕側之罪。大臣旣有筵奏。出付該營。所謂邑弊。未知何事。而草記。結語。儘有意見。付之道臣。實合事面。依草記施行。可也。
정조 5년
趙時偉。以訓鍊都監言啓曰。廣智營入直哨官鄭義福手本內。今日未時量。後苑墻內。有人高聲呼廣智營軍士故。入番軍卒應答。則黑小犢致斃者。越墻投之曰。此物不可食之。埋置爲言。而仍無形影。自外無路更問云。事甚怪訝。不知事根。徑先埋置。亦其惶悚。緣由。敢啓。傳曰。知道。犢之斃者。虎所囕云。埋則太過。棄或無妨乎。卿之怪訝。亦似然矣。觀此草記措語。不覺一粲也。使之越投者。開小門不可。開水門不可。虎從廣智營字內而踰入。則投之初踰之所。可謂善處分矣。委折。卿其知悉。
정조 5년
趙時偉。以刑曹言啓曰。昨日動駕時。衛外擊錚人等。依近例。除刑推。捧供以入之意。敢啓。傳曰。知道。
정조 5년
趙時偉。以刑曹言啓曰。昨日動駕時。江原道原州居許檜。擊錚於衛外故。取考其原情。則以爲其七代祖贈領議政曄。六代祖故吏曹判書筬。兩代墳塋。在於京畿果川地。而墓田。亦在墓下故。使墓下居支孫許澈。收其土稅。以供香火。而許澈。造成僞券。盡爲斥賣。曾已呈狀推尋。而溫陽居許晦。符同許澈。又持僞券。至於起訟。則本官李曾祜。初以渠之本券。謂有可據。末乃偏聽干囑。勒爲誤決。以此呈于前道臣。受出決給之題。而本官又引不當引之嫌。不爲處決故。至煩呼籲云矣。本官査決。如有可寃之端。則事當呈于新道臣。以爲伸辨之地。而乃敢以如此瑣屑之事。肆然登聞。不但無嚴。亦係四件事之外。原情內辭緣勿施。罪人許檜。下送本道。令道臣。定査官。使卽公決。其猥越擊錚之罪。亦令依律。嚴勘之意。分付。何如。傳曰。允。
정조 5년
趙時偉。以刑曹言啓曰。昨日動駕時。慶尙道尙州牧殺獄罪人金兌寶子童蒙古宏。爲其父訟冤。擊錚於衛外。所當依例捧供以入。而頃於閏五月。古宏以此呼籲。則其時判書臣李性源。以兌寶獄情。旣甚明的。自本道。纔已錄啓。而未經覆奏之前。敢爲登聞。極涉猥越之意。草記勿施。則纔經數月。復此呼籲者。不但猥屑。亦極無嚴。而況且道啓。旣已完決。獄案更無疑端。則其在嚴獄體。杜後弊之道。不可以爲父訟冤而有所輕議。原情內辭緣。勿施。何如。傳曰。允。
정조 5년
趙時偉。以刑曹言啓曰。昨日動駕時。黃海道松禾居李允鼎擊錚於衛外故。取考其原情。則以爲。其父彦儒。爲韓灌上言所誣陷。以僞造訃書之罪。方在金吾滯囚之中。有此呼籲云矣。取覽該府文案。則彦儒之詞證俱備。情節無疑。旣爲元犯。方囚王府。則渠雖情急爲父。何敢肆然登聞。至煩天聽乎。極涉放恣。原情內辭緣勿施。自臣曹。依律勘處。何如。傳曰。允。
정조 5년
趙時偉。以義禁府言啓曰。穩城前府使李尙直拿囚之意。敢啓。傳曰。知道。
정조 5년
趙時偉。以義禁府言啓曰。前主簿兪任柱拿囚之意。敢啓。傳曰。知道。
정조 5년
金宇鎭。以義禁府言啓曰。溫陽郡定配罪人徐美修放送事。承傳啓下矣。徐美修卽爲放送事。分付該道道臣之意。敢啓。傳曰。知道。
정조 5년
李在學。以義禁府言啓曰。寶城郡守閔百彬憑閱處之事。傳旨啓下矣。閔百彬時在任所云。依例發遣府羅將拿來。何如。傳曰。允。
정조 5년
辛丑七月十六日申時。上御涵仁亭。左副承旨。右副承旨。一二直提學入侍時。直提學沈念祖鄭志儉。左副承旨趙時偉。右副承金宇鎭。假注書趙衍德。編修官張顯慶。記事官金鳳顯。以次進伏訖。上命志儉。讀奏策題訖。念祖曰。在外文臣。竝令製進乎。上曰。從好爲之。可也。念祖曰。徐鼎修月次講義。當以條問乎。上曰。置之無妨矣。志儉曰。李顯默方在受由中。何以爲之乎。上曰。勿爲條問。可也。上曰。大學畢講後。依春間摛文院講義例。欲爲問難。何如。念祖曰。聖敎誠好矣。上曰。兼春秋往于纂輯廳。抄出本草。若已持來。注書出去持入。賤臣。承命出持入。命宇鎭讀奏訖。上曰。今此抄出。已至二十七年條。似當從近畢役矣。宇鎭曰。若費一朔。則盡爲抄正云矣。上曰。丁亥二月望前日記持來。賤臣。承命出持入。命宇鎭讀奏。上曰。親蠶。卽先大王盛德事。而見漏於實錄中。誠甚嗟惜矣。念祖曰。果然矣。上曰。兼春秋。復往纂輯廳。考出草。更爲持來事。分付。仍命退。諸臣以次退出。
정조 5년
行都承旨嚴璹藥院進。左承旨徐有防坐直。右承旨李在學坐直。左副承旨趙時偉坐。右副承旨金宇鎭坐。同副承旨鄭志儉坐。注書二員未差。假注書趙衍德藥院直。假注書趙興鎭仕直。事變假注書朴柱遇仕。
정조 5년
徐有防啓曰。領府事金尙喆。領議政徐命善。纂輯堂上蔡濟恭。備局有司堂上鄭尙淳李性源徐有隣。依下敎來待矣。傳曰。入侍。
정조 5년
徐有防啓曰。吏曹判書李衍祥。參判金夏材。再牌不進。推考傳旨。今方捧入。而開政命下之後。一向違召。尙不擧行。事體所在。誠極未安。所當更請牌招。而係是一日三牌。何以爲之。敢稟。傳曰。判書聞有實𧏮云。參判更爲牌招。
정조 5년
徐有防啓曰。吏曹參判金夏材。牌不進。推考傳旨。今方捧入。而開政命下。已至經宿。連事違召。尙不擧行。事體所在。誠極未安。更卽牌招開政。何如。傳曰。允。
정조 5년
徐有防啓曰。吏曹參判金夏材。再牌不進。推考傳旨。今方捧入。而開政命下之後。連日違召。無意擧行。事體所在。誠極未安。所當更請牌招。而係是一日三牌。何以爲之。敢稟。傳曰。委折知入。
정조 5년
備忌記。吏曹參判金夏材。聞有親病。連事違牌許遞。前望單子入之。待下批。牌招開政。
정조 5년
吏曹參判前望單子入之。李敬養落點。
정조 5년
以來二十一日輪對取稟。傳于徐有防曰。爲之。
정조 5년
傳于李在學曰。騎馬二匹立之。史官一員。宣傳官一員待命。
정조 5년
徐有防啓曰。吏曹參判李敬養牌不進。推考傳旨。今方捧入。而開政命下之後。如是違牌。事甚未安。更爲牌招開政。何如。傳曰。允。
정조 5년
趙時偉。以兵曹言啓曰。宣薦內禁衛取才時。三技以上入格人。單子書入之意。敢啓。傳曰。知道。
정조 5년
李在學。以義禁府言啓曰。月串前僉使李寅協拿囚之意。敢啓。傳曰。捧供以聞。
정조 5년
李在學。以義禁府言啓曰。桃源道察訪鄭彭齡拿囚之意。敢啓。傳曰。知道。
정조 5년
辛丑七月十七日辰時。上御涵仁亭。大臣備局有司堂上纂輯堂上。同爲入侍時。領府事金尙喆。領議政徐命善。戶書判書鄭尙淳。戶曹參判徐有隣。兵曹判書李性源。纂輯堂上蔡濟恭。禮曹判書鄭民始。左承旨趙時偉。假注書趙興鎭。編修官張顯慶。記事官金鳳顯。以次進伏。尙喆曰。日間夜朝之氣。頗甚淸涼。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。何如。上曰。一樣矣。上曰。昨下備忘。卿其見之否。尙喆曰。伏見矣。上曰。向日筵中。卿以備局謄錄抄出事仰達矣。卿其記得否。尙喆曰。果有所陳達矣。命善曰。備局所抄置者。不過郞吏輩。以其意見。隨手謄出者故。不足爲日後可考之文字矣。今承抄出之聖敎。非直爲備局後考之資。今於寶鑑纂修之役。亦多有考據事。實爲多幸矣。尙喆曰。備局所在謄錄。誠如領相所奏故。臣嘗慨然。果有所仰達者。今承聖敎。誠至當矣。上曰。昨於備忘已諭之。而肅廟寶鑑纂次時。備局謄錄中。節目之可考可據者。亦多編輯矣。先大王五十年臨御。政令敎化之不入於實錄日記者多故。今番纂輯之日。欲爲一體編錄。而第本司各年條謄錄。浩繁無統。難以考据。且抄出之際。取捨存删。不可屬之於郞吏之手故。欲使諸堂齊會抄出。以成一通冊子。名之曰。備局故事。庸作本司掌故之資矣。命善曰。然則使諸堂。分授年條。各立名目。以爲抄出。則便於考閱。且不必曠費時日矣。上曰。然則諸堂。逐日會衙。甲辰以後謄錄之可作後考者。一竝抄出付籤。而其外各道狀報。亦令一體抄出。如軍政糶糴等事。各立名目。以爲抄謄。則可無混淆氄雜之患矣。命善曰。抄出之役。可使自今日爲始。而有司堂上中。有實𧏮者。不可不變通矣。上曰。唯。命善曰。今番故事抄出之時。有司自多擧行之節。而有司堂上李衍祥。聞有實恙。今姑減下。其代刑曹判書金魯鎭差下。使之察任。何如。上曰。依爲之。出擧條命書榻敎曰。備局有司堂上李衍祥。今姑減下。其代。刑曹判書金魯鎭差下。上曰。纂輯堂上進前。濟恭進伏。上曰。承旨退去。他承旨入侍。仍命書榻敎曰。他承旨入侍。右承旨李在學進伏。上曰。近日割付之役。爲幾何耶。濟恭曰。其間所割付者。幾爲二十餘年矣。上曰。甚速矣。尙喆曰。如非割付。則實未知何時了當矣。濟恭曰。如欲謄出。則未知其何月訖役。而依聖敎割付故。事半而功倍矣。尙喆曰。聞一日所割付。優爲一年條云。以此推之。三堂上之十日所割付。可爲三十年。如過二十日。則恰爲六十年矣。上曰。一年之內。事有多少。亦不可以一例論也。尙喆曰。聖敎至當矣。雖不可限以二十日。而工役之易且速。旣如是。似不至多日矣。上曰。徐命膺所纂修者。予於昨日見之。而得無太簡之嫌乎。尙喆曰。臣亦見之。而自丙戌以後。朝家屢有吉慶。無非可錄事。而命膺之所抄太簡故。臣於昨日。以不避少煩。務從詳備之意。言之矣。且寶鑑體段。異於史記。不可專主簡古矣。上曰。卿言是矣。尙喆曰。寶鑑與祕史不同。旣成之後。當廣布國中。無人不觀。抄寫之際。不可使吏胥謄出。堂上郞廳。臨時加啓下。似好矣。上曰。然矣。尙喆曰。俄聞領相之言。則單郞廳。不無苟艱之患云矣。上曰。然則加啓下何妨乎。上曰。俄者已悉諭。而先朝豐功盛烈之燦然昭垂者外。凡在設施注措之間。如濬川均役等事。罔非愛民之德意。則雖是節目間事。必詳細載錄。如肅廟寶錄好矣。尙喆曰。聖敎至當矣。上曰。寶鑑所以紀述功德。與史筆不同。纂輯之際。體段自別。而如徐命膺。必欲以古文詞文法。間或添入故。文勢不無太簡之嫌。此後則編次之際。務從詳備敍事之意。申飭。可也。尙喆曰。今此凡例。當依肅廟寶鑑凡例。而敬考肅廟寶鑑。則如庚申己巳大處分。率皆略而不載。只於甲戌年。書故忠臣朴泰輔復官贈諡事。以此觀之。則先朝寶鑑。亦於大是非大處分處。依此例爲之乎。上曰。凡例。一依肅廟寶鑑爲之。好矣。尙喆曰。今此洗草宴。當以正日擧行。而纂輯諸堂之所考草本。姑待其訖工。可以追後擧行。以此分付。何如。上曰。依爲之。出擧條上曰。有司堂上進前。尙淳等進伏。上曰。備局謄錄抄出事。俄已下敎。而凡各道狀啓文報之可考於日後者。一一抄出書成後。以備局故事名之。好矣。諸備堂。自今日。齊會本司。分年付籤。速爲完役。可也。命善曰。鄭民始則連在藥院。似難往會於本司矣。上曰。雖不赴衙。在藥院別無所事。謄錄年條持來考出。無妨矣。上曰。禮曹謄錄。儀節間。實多可考與旁照者。而亦無所錄。每當考據之際。不過吏胥輩所錄。立張冊子而已。寧不寒心。前者李家煥爲本曹郞官時。以其父孟休所作春官志。欲爲增益纂定。而未克成書矣。民始曰。禮曹之未有謄錄。實是欠事。成出一部冊子。留置本曹。以爲後考。則豈不好矣。而此等事。必得郞官之該博古事者然後。方可成就矣。命善曰。李家煥方在外任。內擬禮郞。使之擧行好矣。上曰。唯。命善曰。禮曹謄錄修正事。禮判旣已親承下敎。而郞廳必得其人然後。方可成就。庇仁縣監李家煥。曾聞於此等處。不甚生疎。禮曹郞官。遷轉作窠後。以李家煥遞付。使之着意擧行。何如。上曰。依爲之。出擧條命善曰。臣昨以邊鑑發配。不卽知委事。請推伊時該房承旨矣。退而取考啓下擧條。政院則分明捧承傳於該曹郞廳。其不卽知委於本道。乃該曹之失也。承旨勿推。其時當該堂上。從重推考。聽傳敎郞廳。拿問處之。何如。上曰。依爲之。出擧條上曰。該堂誰也。命善曰。徐浩修云矣。命退。諸臣以次退出。
정조 5년
辛丑七月十七日午時。上御涵仁亭。禮房承旨入侍時。禮房承旨徐有防。假注書趙興鎭。編修官張顯慶。記事官金鳳顯進伏訖。上曰。今日大臣入侍時。以備局謄錄抄出事。有所下敎。而此是應行之事也。有防曰。備局故事。關係廟務。多有考據者。而尙未有冊子之記錄。實是欠事也。上曰。備局諸堂。如無申飭。則似不專意謄抄矣。有防曰。雖非飭敎。豈敢歇後。而自上。又有董務。則孰敢不專意爲之乎。上曰。提調及一二直提學入侍。賤臣承命出。與鄭民始沈念祖鄭志儉揩入進伏。上曰。抄啓二文臣所製策。卿等其考之。民始念祖志儉等。考試券。洪履健爲次下一。李魯春爲次下。考畢。命民始等先退。命書傳敎曰。居齋儒生。定以百額。非近年新定式。年前。因本館節目釐正。申復久遠故例而然也。近聞儒生之入泮者。以元額過數。未免滯留泮村之嘆云。是豈日前申飭之本意。食堂百額。古例始於何時。令本館。詳考草記。上命賤臣曰。爾其持此書題。馳往泮宮。招諸生立庭下。讀諭傳敎後。又諭以到記百額之外。聞有許多儒生。來留泮村者云。非不知許令竝參於食堂。而百數定制。卽是久遠故例。則到今變改。有非率由舊章之道故。姑不得許入。令國子長。博考前例草記。而今日夕食堂。則皆令一竝入參。爾等其盡意善製事。宣布。大司成明早收券。趁殿座時待令事。又命榻敎曰。騎馬一匹立之。史官一員待令。命退。賤臣先退。承史以次退出。
정조 5년
辛丑七月十七日未時。上御涵仁亭。右副承旨入侍時。右副承旨金宇鎭。假注盡趙興鎭。編修官張顯慶。記事官金鳳顯。以次進伏訖。上命賤臣曰。汝往泮宮。則儒生幾許耶。賤臣曰。到記儒生百人外。追到記儒生近百人。皆在泮村云故。賤臣指揮泮村。一一招致後。讀聽傳敎。又以下敎宣布後。策題書給矣。上曰。大司成入來乎。賤臣曰。賤臣方復命之際。始入來故。亦以下敎傳之矣。上曰。到記外儒生。何其多也。宇鎭曰。向來到記申飭下敎後。方外儒生。莫不興起。皆入泮村。以待到記科云矣。上曰。左承旨入侍。賤臣承命出。與左承旨徐有防。偕入進伏。上曰。今日策題。儒生輩。不以爲難乎。有防曰。策題甚好。諸生輩。必有善作矣。上曰。昨日兩文臣所作。可謂不善作矣。又敎曰。昨日次對筵說。何不修入乎。有防曰。以書役之浩繁。未及修入矣。上曰。然則依擧條。限三日例。承旨出擧條定式。好矣。有防曰。次對進說。當日內修正以入事。頃有下敎。第次對罷後。注書之發簡通。謄擧條。實無餘力於書役。未能專意於筵說故。其所收納者。輒不免草率之歎。臣意。依擧條限三日之例。伊日筵說。亦以三日爲限。使之收納。而如或過限。則該房察推。恐合事宜故。敢此仰達矣。上曰。依爲之。出擧條仍命退。承史以次退出。
정조 5년
行都承旨嚴璹藥院直。左承旨徐有防坐。右承旨李在學坐。左副承旨趙時偉坐。右副承旨金宇鎭坐直。同副承旨李世奭坐直。注書二員未差。假注書趙衍德藥院直趙興鎭式暇。事變假注書朴柱遇仕。
정조 5년
李世奭啓曰。大司憲金文淳牌不進推考傳旨。今方捧入。而守令署經。成命已至多日。尙不擧行。事甚未安。更卽牌招。何如。傳曰。允。以抄啓文臣李宗燮殿講時。連二次居不。推考傳旨。傳于李世奭曰。自鄕上來。無怪其未及塾讀。今番則分揀。以專經武臣獻講不通人員。依定式。禁推傳旨。傳于金宇鎭曰。今番則分揀。承旨前望單子入之。李世奭落點。
정조 5년
兵曹口傳政事。副司直鄭志儉單付。
정조 5년
有政。吏批。判書李衍祥進。參判李敬養進。參議未差。右副承旨金宇鎭進。鄭志儉爲大司諫。金文淳爲大司憲。朴天行申致權爲掌令。吳泰賢爲持平。鄭在信爲正言。李宗燮爲修撰。權世規爲章陵令。李羲寅爲監役。林濟遠爲興陽縣監。兪岳柱爲固城縣令。
정조 5년
兵批。判書李性源病。參判鄭一祥入直進。參議金尙集病。參知兪恒柱病。同副承旨李世奭進。金夏材李聖圭李晉圭爲司直。李運彬爲護軍。
정조 5년
以大司諫鄭志儉。掌令朴天行申致權。持平吳泰賢。牌不進罷職傳旨。傳于金宇鎭曰。只推。更爲牌招。
정조 5년
李世奭啓曰。明日晝講爲之事命下。而玉堂上番不備。備員間。頉稟之意。敢啓。傳曰。知道。
정조 5년
以大司諫鄭志儉。掌令朴天行。再牌不進。罷職傳旨。傳于金宇鎭曰。只推。
정조 5년
李世奭啓曰。卽者義禁府都事來言。議處照律。皆於今日開坐時擧行事。命下。而判義禁蔡濟恭纂輯廳進。同義禁鄭一祥兵曹入直。李憲默摠府入直。蔡弘履備局進。不得開坐云。何以爲之。敢稟。傳曰。入直摠管推移出去。與赴坐備堂。同爲進去。開坐擧行。
정조 5년
李世奭啓曰。東學假官入直與否。取考吏曹草生記。則今日亦以假官塡名。而俄者史官摘奸時闕直。固已駭然。至於本學下隷之以元無假官入直瞞告之狀。萬萬可痛。當該不入直假官及瞞告本學下隷。竝令攸司。從重科治。何如。傳曰。允。
정조 5년
李世奭。以成均館官員。以大司成意啓曰。南學儒生等闕直之由。令本館問啓事。命下矣。臣敬奉聖敎。査問於本學。則以爲。幼學尹商說宋定休安宅心柳楨等。昨日以箕聖影堂重建事。設疏廳於西學故。俱爲進去。而幼學尹廷鉉。以身病。不得入直。以致空齋云。自前。四學及方外儒生。或有疏擧則必先關由太學明有受敎。而今此徑發疏議。已極駭然。且使直有疏事。擅離齋所。乘夜會議。尤不成說。尹廷鉉則設令有病。不爲受由。擅自闕直。亦甚無嚴故。當該儒生五人。自本館。爲先從重施罰。而其委折。依聖敎。査實以聞之意。敢啓。傳曰。知道。東學亦然云。一體査問草記。
정조 5년
趙時偉。以御營廳言啓曰。本廳字內。惠化門北邊第三。城廊近處。體城頹毁處修築事。前已啓下矣。明日爲始。修築之意。敢啓。傳曰。知道。
정조 5년
李在學。以義禁府言啓曰。江原監司金熹狀啓。據刑曹粘目內。伊川前府使沈觀之任希曾等。令該府。拿問處之事。允下矣。任希曾今方待命。卽爲拿囚。沈觀之下去洪忠道公山地。依例發遣府書吏拿來。何如。傳曰。允。
정조 5년
李在學。以義禁府言啓曰。德浦前僉使李夏芳拿囚之意。敢啓。傳曰。捧供以聞。議處照律。皆於今日開坐之時擧行。
정조 5년
李在學。以義禁府言啓曰。刑曹前佐郞兪漢敦拿囚之意。敢啓。傳曰。知道。
정조 5년
李在學。以義禁府言啓曰。馬梁前僉使洪光國拿囚之意。敢啓。傳曰。知道。
정조 5년
吏曹參判李敬養疏曰。伏以。如臣無似。偏蒙洪造。濫躋亞卿之列。旋叨選部之任。蚊山僬勻。力弱擔重。早晩憤誤。臣固自料。而頃當親臨大政之日。天牌儼臨。怵畏義分。冒沒承膺。乃於通擬之際。大有不審之失。究厥辜犯。宜被大何。聖度寬假。勘止薄罷。臣方以罪爲榮。杜門訟愆。不自意。特敍遽降。恩綸曲至。臣惶隕感激。尤不知措躬之所。今此除命。又何爲而復及於臣哉。至若通塞排擬。雖非亞銓之主張。一席周旋。豈無可否之參涉。而敢恃聖敎之區別。全昧厥罪之惟均。晏然自恕。揚揚冒出。則大關廉防。人謂斯何。僨敗之地。不容再叨。必辭之義。參倚前衡。玆敢冒犯違傲。露章自列。伏乞聖慈。俯垂鑑諒。亟遞臣職。仍勘臣罪。以警具僚。安私分。不勝幸甚。答曰。省疏具悉。卿其勿辭行公。
정조 5년
修撰李宗燮疏曰。伏以臣。才魯識蔑。氣短語訥。其於見職。豈有毫半分堪承之望。而自鄕上來之後。天牌儼臨於內閣試講之日。義分所在。他不暇顧。章皇出肅。仍卽就直矣。過福之災。捷於影響。熱路驅馳之餘。重患毒痁。寒來而體遍倉粟。熱劇而胸撞街鍾。頭骨如碎。肢節盡縮。實有頃刻垂盡之慮。此際。又伏承移授本館修撰之命。臣於此。不但强疾肅命。其勢末由。第臣父。朝蒙特恩。除授承政院同副承旨。仍兼吏房。該曹之未及照察。擬臣政望。揆以公格。自在當遞。玆敢略陳短章。仰暴微懇。伏乞聖慈。亟命攸司。先治臣瀆擾之罪。以肅朝綱。仍令遞改臣所帶之職。以存政格。千萬幸甚。省疏具悉。疏辭。下該曹稟處。
정조 5년
辛丑七月十八日辰時。上御明政殿。專經武臣殿講入侍時。行都承旨嚴璹。左承旨徐有防。右承旨李在學。左副承旨趙時偉。右副承旨金宇鎭。假注書趙衍德趙興鎭。編修官張顯慶。記事官金鳳顯。以次侍立。上具翼善冠褒龍袍。乘步輦。由賓陽門。詣明政殿。陞御榻。承史以次進伏。試官以下。率講員。行四拜禮訖。考官鄭弘淳鄭民始李柱國。參考官閔鍾顯李邦五朴天行徐龍輔。以次進前。各就位。弘淳曰。朝晝日氣頗涼。此時聖體。若何。上曰。一樣矣。弘淳曰。王大妃殿氣候。若何。上曰。一樣矣。弘淳曰。惠慶宮氣候。何如。上曰。一樣矣。時偉曰。講員之立於侍衛者。當待該房稟達然後。始可出去肅拜。而訓鍊正吳毅常。都摠經歷李東憲。都事李觀賢李晢。擅離班次。徑先出去。不可無警。推考。何如。上曰。依爲之。出擧條上曰。講員以次呼名進講。吳毅常講孫武子。李東憲講李衛公。李觀賢講李衛公。李晢講孫武子。李弼培講六鞱。李民秀講李衛公。李星會講孫武子。鄭殷誠講孫武子。具縉講司馬法。洪龍健講孫武子。金處純講孫武子。趙雲履講孫武子。李景晟講三略。沈鑏講三略。趙雲行講三略。鄭㵙講尉繚子。鄭根講三略。趙義鎭講孫武子。金啓漢講三略。康堯愼講三略。弘淳曰。誤出講栍。當該試官推考。何如。上曰。依爲之。出擧條命書榻敎曰。同副承旨許遞。前望單子入之。又命書榻敎曰。直提學鄭志儉。令該曹。口傳付軍職。又命書榻敎曰。新除授承旨牌招察任。命書傳敎曰。承旨房仍。上曰。吏曹參判牌去來知入。賤臣。承命出。回奏曰。牌不進云矣。上曰。吏曹參判。違牌望勿施。更爲催促。命書傳敎曰。吏曹參判批下。更卽牌招開政。吏曹參判李敬養親呈肅單謝恩後。進伏曰。判書病不進。參議未差。小臣獨政未安。何以爲之。敢稟。上曰。仍爲之。上命兵曹判書李性源曰。戎器點考。何日爲之乎。性源曰。姑未定日。而欲於數日間。爲之矣。上曰。戎器點考。祿試射時。兵曹判書仍佩往來。出榻敎講畢。左通禮進前跪。啓禮畢。試官以下以次退。上乘步輦。由賓陽門還內。諸臣以次退出。
정조 5년
辛丑七月十八日未時。上御涵仁亭。禮房承旨閣臣入侍時。前一直提學鄭民始。直提學沈念祖。前待敎徐龍輔。左承旨徐有防。右副承旨金宇鎭。假注書趙興鎭。編修官張顯慶。記事官金鳳顯。以次進伏。上曰。泮儒試券。卿等其考之。民始念祖等進前。考券至八天試券。上曰。此試券。能於救弊中。備言時弊。最可尙矣。予意欲置優等。以示嘉獎之意。卿等以爲如何。民始念祖曰。臣等。伏承聖敎。仰認聖意之攸存。而文勢莣蕪。元無可取。且其所謂捄弊者。非指實事而言也。全用科場例套。模襲東人假領。臣等所見則決非可取之文矣。上曰。此以下諸試券。則反不如此券之爲愈。其文雖用俗套。其事卽關袞闕。若以其言之爽實。屈而不取。則此豈虛受之道耶。文雖不善。而若置高等。則日後來言之路。或可因此而少開。豈不幸哉。民始念祖等曰。此則甚不然。初無實事之近似。而徒用假領。全沒着落。似此之作。何可以語涉時弊而置之高等乎。上命民始念祖。分考諸試券畢。命書等。尹光顔爲次上。命書傳敎曰。居首儒生尹光顔。紙二卷。筆二枝。墨二笏賜給。命退。諸臣以次退出。
정조 5년
辛丑七月十八日酉時。上御涵仁亭。同副承旨入侍時。同副承旨李世奭。假注書趙衍德。記事官金鳳顯徐龍輔。以次進伏訖。上曰。靑松自是閑僻之郡。而承旨好得閑養而來。誠甚可幸。其於居官。能善治乎。世奭曰。臣本性鈍語訥。凡於判決之際。無論某事。安得以致詳乎。默念居官。尙切惶悚矣。命讀公事。世奭讀奏訖。上曰。注書持標信出去。纂輯廳所謄草。卽爲持來。仍往東學。摘奸以來。命書榻敎曰。史官一員。待命。騎馬一匹立之。仍命退。承史以次退出。
정조 5년
行都承旨嚴璹藥院直。左承旨徐有防坐。右承旨李在學坐直。左副承旨趙時偉坐。右副承旨金宇鎭坐。同副承旨李世奭坐直。注書二員未差。假注書趙衍德藥院直。假注書趙興鎭仕直。事變假注書朴柱遇仕。
정조 5년
李在學啓曰。卽伏見全羅左水使姜五成。今春夏等褒貶啓本。則邊將無一人居下。殊無嚴明殿最之意。推考警責。何如。傳曰。允。
정조 5년
備忘記。除拜之初。頗有氣力。凡於院事。無大無小。而以振勵頹惰。似作擔着之事。近漸染汚。不啻判爲兩截規模人。豈有先後之別。予之前所料者。錯看皮膜而然也。似此按古例之小事。何憚而不遵飭敎乎。且筵席奏對。有若修擧者然。及其退歸。反所云喩。又是予未及念到于此承宣。否則豈入於此等現告乎。擧一三隅反。此之謂也。不可無別樣懲勵之道。承旨趙時偉處。其委折。爲先問啓。
정조 5년
徐有防啓曰。拜除之初。頗有氣力。凡於院事。無大無小。而以振勵頹楕。似作擔着之事。近漸染汚。不啻判爲兩截規模人。豈有先後之別。予之前所料者。錯看皮膜而然也。以此按古例之小事。何憚而不遵飭敎乎。且筵席奏對者。有若修擧者然。及其退歸。反所云喩。又是予未及念到於此承宣。否則豈入於此等現告乎。擧一三隅反。此之謂也。不可無別樣徵勵之道。承旨趙時偉處。其委折。爲先問啓事。命下矣。問于左副承旨趙時偉處。則以爲臣。伏承筵敎。前後不啻縷縷。雖甚愚迷。豈不欲殫竭奉職。以爲報效萬一之道。而知未及周。事多不察。至於日前擧條事而儱侗昏憒之罪。尤無所逃。伏地惶懍。惟俟大何。又伏承問啓之命。莫不勝戰懍。無辭仰對云矣。敢啓傳曰。政院事。如故絮弊屨。牽補帖苴。迄無振勵之望。所謂先進新進。率皆習慢趣便。此承宣除拜之後。聽言觀貌。頗不輕儇。意或矜式儕僚。使之禁其拍提之戲。防其揚抵之習。言語勿稱爾汝。進止勿懷準繩。便以。古所謂殿中御史之責。屬托此承宣焉。是無異於院中御史也。大凡受知於人。名過其實。於敵以下。尙欲竭其心力。推充其所不足。況下之於上乎。臣之於君乎。惜乎。承宣之居寵。而不念若驚之戒。乃反志滿意溢。認爲能事已畢。隨事懶惰。觸處玩愒。不以前後飭敎。作爲書紳之資者。非止一二事也。且近日在院諸僚。年則相若。志亦相合。聯袂促膝。譃浪是事。如是度遣之際。凡所謂出納惟允之任。安得不視作芭籬邊物乎。欲矯此病。當用大承氣湯。而不惟却下四君子湯。又反用朱子所謂時俗理中湯之故。諸僚頗以爲。甘之左承旨之敏謹者。今反遲鈍。右承旨之鍊達者。今反生疎。匪意子諒之右副。近日以來。上以承牢確之褒。下以取嚴恪之譽焉。院事至此。寧不寒心。莫非此承宣誑惑先進之致。予則曰。此承宣之害於院中。殆有甚於孟門之告子也。至於問啓對語。又甚沒實。俄下責敎。不徒專指聽傳敎一事。則盡偉他事。但曰云云。以六七朔前事。謂之以日前事。其他自明分疏之說。誠不欲堪看。堂陞所在。焉容乃爾。此問啓勿施。更爲捧入。
정조 5년
徐有防啓目。皇朝三皇忌辰日望拜禮。前期一日以稟事。曾有先朝受敎矣。今二十一日神宗皇帝忌辰日。親行望拜禮。何以爲之。敢稟。傳曰。謹當躬行矣。
정조 5년
徐有防啓曰。政院事。如故絮弊屨。牽補帖苴。迄無振勵之望。所謂先進新進。率皆習慢趣便。此承宣除拜之後。聽言觀貌。頗不輕儇。意或矜式儕僚。使之禁其拍提之戲。防其揚抵之習。言語勿稱爾汝。進止勿懷準繩。便以古所謂殿中御史之責。屬托此承宣焉。是無異於院中御史也。大凡受之於人。名過其實。則於敵以下。尙欲竭其心力。推充其所不足。況下之於上乎。臣之於君乎。惜乎。承宣之居寵。而不念若驚之戒。乃反志滿意溢。認爲能事已畢。隨事懶惰。觸處玩愒。不以前後飭敎。作爲書紳之資者。非止一二事也。且近日在院諸僚。年則相若。志亦相合。聯袂促膝。謔浪是事。如是度遺之際。凡所謂出納惟允之任。安得不視作芭籬邊物乎。欲矯此病。當用大承氣湯。而不惟却下四君子湯。又反用朱子所謂時俗理中湯之故。諸僚頗以爲。甘之左承旨之敏謹者。今反遲鈍。右承旨之鍊達者。今返生疎。匪意子諒之右副。近日以來。上以承牢確之褒。下以取嚴恪之譽焉。院事至此。寧不寒心。莫非此承宣誑惑先進之致。予則曰。此承宣之害於院中。殆有甚於孟門之告子也。至於問啓對語。又甚沒實。俄下責敎。不徒專指聽專敎一事。盡諱他事。但曰云云。至以六七朔前事。謂之以日前事。其他自明分疏之說。誠不欲堪看。堂陛所在。焉容乃爾。此問啓勿施。更爲捧入事。命下矣。更問于左副承旨趙時偉處。則以爲。臣薦伏承嚴敎。伏地惶隕。罔知攸措。臣以百無肖之賤姿。遲鈍蔑劣。全沒知識。猥承聖上振勵院規之敎。而觸事昏憤。隨處儱侗。非但擧條一事而已。凡百事爲。無非臣在院不職之罪。一己之愆尤。猶恐自訟之不暇。顧何能規勉僚寀爲哉。臣待罪見職。前後凡五六朔。而未能一事半事。修擧古規。仰答聖意。而徒積罪戾。致速嚴旨。臣誠罪死。不知所達云矣。敢啓。傳曰。知道。諺有高麗公事三日之語。而此指外廷具僚而言也。至於近密之臣。職親地比。凡有命令。除非悖理乖法之事。則固宜悉心遵守。交相勉勵之不暇。而近日承宣。尤非前日之比。極一代之選。置六仙之列。予之待遇。亦所加意。則奈之何不體繾綣之厚眷。反效懶惰之舊習。一至於此哉。此則其獨此承宣之罪。然予之所切惡於此承宣者。此承宣。自初認惑不草草。每勤不櫬之褒語者。到今思之。誠極悔歎。大抵從官者。初雖生疎。久則鍊熟。而此承宣。終不如始。此非忽於所不忽則然乎。再次問啓。事體自別。而及觀對辭。又不免遊辭之歸。所當別樣嚴勘。而出院之後。旣缷夙夜之勞。徒占息偃之樂。眞所謂非罪伊榮。殊以朝家綜核之政矣。且觀來後更考勤怠。儘合臣垢之義。爲先從重推考。繼今以往。益加淬勵。莫負今日勤諮之敎。院中事務。都承旨旣不在院。則左承旨便是長僚。論今久任。無出此人。各房事之不識。皆有不能檢飭之責。又況近日筵中。以此承宣。謂能修擧云云者。果無太爽實之嫌乎。以此以彼。難免警勵。左承旨亦爲推考。
정조 5년
李在學。以兵曹言啓曰。禁軍等戎器點考及祿試射未畢點試之類。明日當爲繼設。而親臨望拜禮齋戒相値。以無故日。退行之意。敢啓。傳曰。知道。
정조 5년
李在學。以義禁府言啓曰。靈巖前郡守黃泰彦。憑閱處之事。傳旨啓下矣。黃泰彦。前以他罪。徒配於江原道金化縣生昌驛。依例府書吏拿來。何如。傳曰。允。
정조 5년
禁府照目。別兼春秋李集斗。矣禁直。惟意擅出。固已可駭。而伊日飭敎之下。又不就直之狀。尤涉慢蹇兺不喩。一二罪狀。渠雖發明。以其所供觀之。咫尺駕前。醉狀難掩。莫重筵席。肆然勦說。究厥罪犯。俱極可痛。以此照律。罪從重論。杖一百收贖。告身盡行追奪。私罪奉敎議減一等爲良如敎。
정조 5년
又照目。楊下前萬戶李應福。矣軍餉事體。何等嚴重。而身爲鎭將。慢不督飭。全數未捧之狀。揆以法意。極爲痛駭。以此照律罪。杖一百收贖。告身盡行追奪。私罪奉敎功減一等爲良如敎。
정조 5년
又啓目。封進官桃源察訪鄭彭齡原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 5년
又啓目。前僉使洪光國原情云云。問目內辭緣。泛稱遲晩。刑推得情。何如。判付啓。除刑推議處爲良如敎。
정조 5년
又啓目。月串前僉使李寅協原情云云。傳旨問目內辭緣。泛稱遲晩。刑推得情。何如。判付啓。除刑推議處爲良如敎。
정조 5년
又啓目。德浦前僉使李夏芳原情云云。傳旨問目內辭緣。泛稱遲晩。刑推得情何如啓。除刑推議處爲良如敎。
정조 5년
又啓目。專經文臣前主簿兪任柱原情云云。傳旨內辭緣。泛稱遲晩。刑推得情。何如。判付啓。除刑推議處爲良如敎。
정조 5년
又啓目。刑曹前佐郞兪漢敦原情云云。傳旨內辭緣。泛稱遲晩。刑推得情。何如。判付啓。其矣所供。誠有所據。分揀放送爲旀。曹吏之擅書郞官名字。是豈曹吏之罪也。莫非政院之罪是置。前後申飭何等諄複。則進來郞官。親書名字。有甚勞力之端。而飭敎之下。又復循襲。至此近察。然矣庶官何言。其時該房承旨。捧現告以入。近來各房。此等公事出納時。果皆廳坐捧入。果皆進來郞官乎。爲先自政院。首實以啓爲良如敎。
정조 5년
判曹啓目。東學假官尹可宗罪狀。自本曹。考律科罪。何如。啓。依允。
정조 5년
又啓目粘。金郊察訪金瑞復。照律施行。何如。啓。依允。
정조 5년
辛丑七月十九日辰時。上御涵仁亭。左承旨入侍時。左承旨徐有防。假注書趙衍德。記事官金鳳顯徐龍輔。以次進伏訖。上曰。趙興鎭入侍事。分付。賤臣承命出。與趙興鎭偕入進伏。上曰。昨日東學摘奸時。學內俱空乎。興鎭曰。訓導本不入直。儒生與庫直俱無去處故。招致閭民。詳問委折。則以爲陳疏發通事。俱往西學云矣。命書李顯永疏批訖。上曰。卽見刑曹郞廳兪漢敦供辭。則本院聽傳敎着名。非渠所當云。必是該曹書吏。私自代着之事矣。大抵聽傳敎時着名。自是各司郞官。所可親書。而今有代塡之擧。該曹書吏之不善擧行。本院使令之未能察飭。極涉駭然。此後則承旨各別照飭。可也。命退。承史以次退出。
정조 5년
行都承旨嚴璹齋宿。左承旨徐有防齋宿。右承旨李在學齋宿。左副承旨趙時偉齋直。右副承旨金宇鎭齋直。同副承旨李世奭齋宿。注書二員未差。假注書趙衍德藥院直。假注書趙興鎭齋直。事變假注書朴柱遇仕。
정조 5년
傳于徐有防曰。纂輯堂上蔡濟恭入侍。
정조 5년
徐有防。以奎章閣言啓曰。今日。是考功日次。而提學金鍾秀兪彦鎬俱在外。直提學鄭志儉身病猝重。不得擧行。原啓本待後日次。竝爲磨勘以入之意。敢啓。傳曰。知道。
정조 5년
徐有防。以奎章閣言啓曰。今日。卽當朔抄啓文臣製述書題入啓日次。而試官鄭志儉身病猝重。不得擧行。合有變通之道。何以爲之。敢稟。傳曰。元單子付標以入。
정조 5년
兵曹口傳政事。鄭志儉爲副司直。
정조 5년
以司諫李顯永牌不進罷職傳旨。傳于李世奭曰。只推。
정조 5년
備忘記。惟予節節苦心。在於鎭安二字。凡係乖微之論。所宜但㧊。而今玆都憲疏中。論重臣事。一筆句節。臚列狼藉。近來所未見之手段。聽之未半。駭惑曷已。至於丙申春事。昭晢無餘。至拔獄案。又豈可提起於今日。此而例批。無以靖朝家而息橫議。且念開棘之悉。容有已也。不可不明示好惡。以正規模。大司憲金文淳削職。
정조 5년
徐有防啓曰。明目望拜禮時。承旨當爲齋宿。新除授承旨。待下批牌招。何如。傳曰。允。
정조 5년
徐有防啓曰。明日望拜禮時。九卿當爲淸齋進參。而吏曹判書李衍祥病不進。卽爲牌招。何如。傳曰。允。
정조 5년
徐有防啓曰。明日望拜禮時。諫院侍臣無進參之員。除在外外。司諫李顯永。獻納尹長烈。正言嚴思憲。竝卽牌招。以爲淸齋進參之地。何如。傳曰。允。
정조 5년
傳于李在學曰。留院公事入之。
정조 5년
備忘記。已自除拜本職之前病處。不能仕進。今日課製試官。亦已付標。直提學鄭志儉。本職許遞。
정조 5년
備忘記。從當處分。而其中一承宣。昨日再次問啓認處之擧乎。否則飭墨未乾。以何氣力。有此不謹之事乎。政院之將欲空院者。莫曰均有其失。俟勘之中。擅書進字。左副承旨趙時偉。爲先遞差。
정조 5년
以實錄廳堂郞宣醞時進不進單子。傳于李世奭曰。均之爲仕進藥院。堂后視政院。孰緊孰漫。而政院獨不懸註。然則誰可仕進於副提調乎。誰可奉命於宣醞時乎。誰可守本院主出納乎。昨日飭敎。何等諄複。則又何犯科至此。殊極駭然。當該諸承旨。不可無罪。捧納該房承旨。亦不可無驚。都承旨。同副承旨知悉。
정조 5년
備忘記。俄者都憲譴削傳敎。已悉諭。而人言不必深嫌。況今莫重撰輯之役方張。此時堂上。不可一任其引入。纂輯堂上蔡濟恭牌招。申飭。行公。
정조 5년
李世奭。以吏曹言啓曰。明日親臨望拜禮時。左右通禮。不可不備。右通禮未差之代。口傳備擬。何如。傳曰。知道。
정조 5년
吏曹口傳政事。以金基正爲右通禮。
정조 5년
備忘記。闕內各司還接。只隔數日。曜金門內。入接分承旨。自今日撤罷。金虎門軍兵入直月廊兩墻間防蔽處。自今日。亦令撤去。分把該門砲手。除標信。還入直所。
정조 5년
趙時偉。以兵曹言啓曰。依下敎。金虎門。軍兵入直月廊兩墻間防蔽處。自今日撤去。分把該門砲手。除標信還入直所。而曜金門內分承旨。今已撤罷。西所衛將部將。亦爲除標信還入本處之意。敢啓。傳曰。知道。
정조 5년
趙時偉。以訓鍊都監言啓曰。依傳敎。月廊兩墻間分把金虎門入直砲手還入直所之意。敢啓。傳曰。知道。
정조 5년
以刑曹都囚徒中。金光秀李完春等單子。傳于李在學曰。滯囚足勘渠罪。依本律。收贖放送。
정조 5년
禁府啓目。事變假注書吳翼煥原情云云。傳旨問目內辭緣。泛稱遲晩。刑推得情。何如。判付啓。分揀放送爲良如敎。
정조 5년
以義禁府都囚徒單子。傳于李在學曰。滯囚可悶。諸囚皆令明日開坐。捧供議處照律。亦令次堂擧行。其中任希曾年老。且非當等所坐。今日內。考律勘放後草記。